प्रतिमा पोद्दार की कहानी- रास्ते
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Pratima Poddar - The Way
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
रास्ते
क़रीब एक-डेढ़ घंटे से खड़े हैं, भैया आज जा रहे हैं न। शहर को जोड़ते इस इकलौते रास्ते पर एक-आध बस ही नज़र आती है। ऐसे ही कुछ चार साल पहले भैया जब इंजीनियरिंग की पढ़ाई करने जा रहे थे, तब हम सब उसे छोड़ने आए थे। हां, पर तब दादाजी भी हमारे साथ थे। उनके जाने के वक़्त भी भैया नहीं आ पाए थे। श्राद्ध के दिन दादी ने भैया की ओर से छाता दान करवाया था।
मैंने दादी को देखा, बरगद के नीचे चबूतरे पर बैठी, छाते की मूठ को कसकर पकड़ने की कोशिश कर रही थीं। मैं अभी ग्याहरवीं में हूं, मां एक हाथ से मेरी हथेली थामे, दूसरे से अपने आंसूओं को लगातार पोंछ रही थी। मैं जानती हूं, ये हथेली भी छूटेगी, काका की बेटी मोइनीदी की तरह ब्याह के बाद नहीं। मुझमें पढ़ने जाना है, पर कैसे?
एक बार मैंने बाबा को मां से कहते सुना, ‘बंटवारे में मिली ज़मीन भी गिरवी है। पिछले बरस की आंधी गोशाले का छप्पर उड़ा ले गई। ताड़ के पत्तों से किसी तरह छाप के रखा है।’ मां अपनी खांसी को तुलसी और अदरक के काढ़े से ठीक करने की कोशिश करती है।
बस आ रही थी। भैया बैग को कांधे पर उठाने लगा। बैग तो मैंने ही जमाया था, सिर्फ़ दो जोड़ी कपड़े रखे थे, और मां ने घर के बने आचार और कुछ नमकीन। घर का नमक इतना वजनी कैसे? भार से कंधा कुछ झुक-सा गया था।
बस चली गई, भैया को लेकर। ठीक वैसे ही जैसे कभी रानू मासी का बेटा गया था।
हम वापस लौट रहे थे, मैंने पीछे मुड़ कर देखा। मुझे वापस आते चार रास्ते नज़र आ रहे थे। क्या भैया को भी ये रास्ते दिख रहे होंगे या फिर रानू मासी के बेटे की तरह...।